Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, martxoaren 14ko 463/2020 Errege Dekretuaren 7. artikuluko 1. eta 3. apartatuen babesean hasitako zehapen-prozedurei buruzkoa. Galdera 2021eko irailaren 13ko 100. Nafarroako Parlamentuko Aldizkari Ofizialean argitaratu zen.

Iruñean, 2021eko urriaren 27an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Adolfo Aráiz Flamarique jaunak idatziz erantzuteko galdera egin du (PES-00253); horren bidez, honako informazio hau eskatzen dio Nafarroako Gobernuari:

Zenbat salaketa-espediente edo akta aurkeztu zituen Foruzaingoak martxoaren 14ko 463/2020 Errege Dekretuaren 7. artikuluaren 1. eta 3. apartatuen babesean, zehapen prozedura irekitzea ekarri zutenak?

Ateratako datuen arabera, 3.582.

Martxoaren 14ko 463/2020 Errege Dekretuaren 7. artikuluaren apartatu horiek babestutako salaketa-aktetatik, Konstituzio Auzitegiak 148/2021 epaia eman zuenean zenbatetan ez zegoen oraindik irekita zehapen prozedura?

969tan.

Martxoaren 14ko 463/2020 Errege Dekretuaren 7. artikuluaren apartatu horien babesean irekitako zehapen-prozeduretatik zenbat deklaratu ziren irmo administrazio bidean?

923 bilakatu ziren irmo.

Prozedura horietatik ukitutako pertsonek zenbatetan ordaindu zuten ezarritako zehapena?

Goiz ordaintzeagatik amaitutako espedienteen informazioa baino ez du eskura departamentu honek, eta horrelakoak 453 izan dira.

Zein da martxoaren 14ko 463/2020 Errege Dekretuaren 7. artikuluaren 1. eta 3. apartatuen babesean irekitako zehapen prozeduretan ezarritako zehapenetan bildu den diru-kopurua?

Goiz ordaindutako isunen bidezko diru-sarreren zenbatespena baino ez du eskura departamentu honek, eta 158.550 euro inguru da.

Gaian eskumena duen departamentuak aurreikusi al du ebazpen edo egintza administratiboren bat, izaera orokorrarekin, Konstituzio Auzitegiak 148/2021 epaian ebatzitakoaren ondorioz?

Departamentuak idazkari tekniko nagusiaren txostena dauka, eta hor aztertzen da zer ondorio izan dituen zuk aipatu duzun Konstituzio Auzitegiaren epaiak.

Gaian eskumena duen departamentuak aurreikusi al du, Konstituzio Auzitegiak 148/2021 epaian ebatzitakoaren ondorioz, zehapen prozedurarik ez irekitzea salaketa-aktetan, baldin eta horietan ordura arte prozedura ireki gabe bazegoen?

Bai, aipatu txostenean azaltzen diren konklusioekin bat etorriz.

Gaian eskumena duen departamentuak aurreikusi al du amaiera ematea, jarduketak artxibatuz, zehapen prozedura administratiboei, haietan zehapen ebazpen irmorik egon ez eta, gainera, ireki direnean bakar-bakarrik martxoaren 14ko 463/2020 Errege Dekretuaren 7. artikuluaren 1. eta/edo 3. apartatuak hausteagatik?

Bai, aipatu txostenean azaltzen diren konklusioekin bat etorriz.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko urriaren 27an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía